[pic] | AZ EURÓPAI KÖZÖSSÉGEK BIZOTTSÁGA |

Brüsszel, 12.5.2006

COM(2006) 229 végleges

2006/0072 (ACC)

Javaslat

A TANÁCS RENDELETE

az Amerikai Egyesült Államokból származó egyes termékekre vonatkozóan kiegészítő behozatali vámok megállapításáról szóló 2193/2003/EK rendelet felfüggesztéséről és feltételes hatályon kívül helyezéséről

(előterjesztő: a Bizottság)

INDOKOLÁS

A Kereskedelmi Világszervezet (WTO) az Európai Közösségek (az „EK”) kérelmére több olyan döntést is hozott, amelyben megállapítja, hogy az Amerikai Egyesült Államok (az „USA”) Foreign Sales Corporation and Extraterritorial Income (FSC-ETI) jogszabályával módosított Foreign Sales Corporation támogatási rendszere, mint olyan (a 2000. évben) hozzávetőlegesen évi 4 milliárd USD összegű jogellenes exportadó-szubvenciót nyújt amerikai cégek számára.

A döntéseket követően 2003. május 7-én a WTO ellenintézkedések elrendelésére hatalmazta fel az EK-t az USA-ból behozott – a közvéleménnyel, a tagállamokkal és a Bizottság szolgálataival folytatott konzultációt követően kiválasztott – egyes termékekre legfeljebb 100 %-os kiegészítő ad valorem vámtétel formájában, legfeljebb a tiltott amerikai szubvenció összegéig. Következésképp 2003. december 8-án az EK elfogadta az Amerikai Egyesült Államokból származó egyes termékekre vonatkozóan kiegészítő behozatali vámok megállapításáról szóló 2193/2003/EK tanácsi rendeletet[1].

A 2193/2003/EK tanácsi rendelet az ellenintézkedések hatályon kívül helyezéséről rendelkezik, amennyiben az USA a WTO vitarendezési testületének ajánlását teljes mértékben végrehajtja[2].

Az USA 2004. október 22-én elfogadta az FSC-ETI jogszabályok hatályon kívül helyezéséről rendelkező jogszabályt (The American Jobs Creation Act of 2004, amerikai munkahelyteremtésről szóló 2004. évi törvény – a „hatályon kívül helyező törvény”). Az FSC támogatási rendszer hatályon kívül helyezése jelentős és örvendetes lépést jelentett a régóta fennálló vita rendezése felé.

A hatályon kívül helyező törvény azonban a WTO-val összeegyeztethetetlennek tűnő rendelkezéseket is tartalmazott az átmeneti és szerzett jogokra vonatkozóan. Nevezetesen, a hatályon kívül helyező törvény úgy rendelkezett, hogy az FSC-ETI kedvezményeket az USA exportőrei (2005-re 80 %-os, 2006-ra pedig 60 %-os szinten) egészen 2006 végéig, azt követően pedig egyes esetekben korlátlan ideig továbbra is igénybe vehetnék a szerzett jogokkal kapcsolatos rendelkezések szerint. Az EK következésképp a WTO-nál vitarendezési eljárást kezdeményezett a hatályon kívül helyező törvénnyel kapcsolatban, az abban található átmeneti és szerzett jogokkal kapcsolatos rendelkezések WTO-val való összeegyeztethetőségének megállapítása végett.

A vitarendezési eljárás végéig az EK ellenintézkedéseinek alkalmazását felfüggesztették (annak ellenére, hogy az USA visszautasította, hogy ugyanígy tegyen a hormonkezelt marhahússal kapcsolatos EK elleni megtorló intézkedéseivel). A felfüggesztésre a 2005. január 31-i 171/2005/EK tanácsi rendelet elfogadásával került sor. A rendelet úgy rendelkezik, hogy az ellenintézkedéseket csak 2006. január 1-től vagy – amennyiben az későbbi időpont – 60 nappal azt követően kell újra alkalmazni, hogy a WTO vitarendezési testülete megerősítette az amerikai jogszabály vitatott vonatkozásainak összeegyeztethetetlenségét a WTO-val. A rendelet továbbá úgy rendelkezik, hogy az ellenintézkedéseket 14 %-os ad valorem vám szintjén vezetik be.

A vizsgálóbizottság és a fellebbviteli testület az EK előnyére meghozott döntéseit követően 2006. március 14-én a vitarendezési testület megerősítette a vitatott amerikai jogszabályok WTO-val való összeegyeztethetetlenségét; (az alkalmazandó EK rendelet alapján számolt) 60 napos időszak szerint az ellenintézkedések 2006. május 16-án kerülnek újból bevezetésre. A 171/2005/EK tanácsi rendelet 2. cikkének (2) bekezdésével összhangban ezt a 2006/C/08 bizottsági értesítésben tették közzé, amely a Hivatalos Lapban (C sorozat) 2006. május 3-án jelent meg, mivel az USA addig még nem tett eleget a vitarendezési testület döntéseinek és ajánlásainak.

Az amerikai kongresszus 2006. május 11-én elfogadott egy törvénytervezetet az FSC-ETI jogszabály szerzett jogokkal kapcsolatos rendelkezéseinek hatályon kívül helyezéséről a következő adóévekre. Minthogy a jogszabály átmeneti rendelkezései 2006-ban lejárnak, helyénvaló a 171/2005/EK tanácsi rendelettel módosított 2193/2003/EK tanácsi rendeletet hatályon kívül helyezni, hiszen a rendelettel bevezetett ellenintézkedések elégséges mértékig elérték céljukat, és az ellenintézkedések újbóli bevezetése szükségtelenül romboló hatású volna.

A Bizottság ezért javasolja a 171/2005/EK tanácsi rendelettel módosított 2193/2003/EK tanácsi rendelet hatályon kívül helyezését. Mivel az USA elnökének még alá kell írnia a törvénytervezetet annak törvénnyé válásához, a szankciók újbóli bevezetését egészen eddig az aláírásig továbbra is fel kell függeszteni, és a 171/2005/EK tanácsi rendelettel módosított 2193/2003/EK tanácsi rendeletben meghatározott ellenintézkedések hatályon kívül helyezésére is csak az aláírást követően kerülhet sor.

Az ellenintézkedések hatályon kívül helyezéséhez az EK-Szerződés 133. cikke alapján a Tanács fellépése szükséges. A Bizottság javaslatát követően új tanácsi rendelet elfogadására van szükség, amely felüggeszti és feltételesen hatályon kívül helyezi a 171/2005/EK tanácsi rendelettel módosított 2193/2003/EK tanácsi rendeletet.

2006/0072 (ACC)

Javaslat

A TANÁCS RENDELETE

az Amerikai Egyesült Államokból származó egyes termékekre vonatkozóan kiegészítő behozatali vámok megállapításáról szóló 2193/2003/EK rendelet felfüggesztéséről és feltételes hatályon kívül helyezéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 133. cikkére,

tekintettel a Bizottság javaslatára[3],

mivel:

(1) 2003. május 7-én a Kereskedelmi Világszervezet (WTO) vitarendezési testülete (Dispute Settlement Body, DSB) felhatalmazta a Közösséget ellenintézkedések elrendelésére az Amerikai Egyesült Államokból származó egyes termékekre vonatkozóan 4 043 millió USD mértékig, 100%-os kiegészítő ad valorem vámtételek formájában. Következésképp 2003. december 8-án a Közösség elfogadta az Amerikai Egyesült Államokból származó egyes termékekre vonatkozóan kiegészítő behozatali vámok megállapításáról szóló 2193/2003/EK tanácsi rendeletet[4].

(2) A Közösség – az FSC Repeal and Extraterritorial Income Act of 2000 (FSC-ETI törvény) és az American Jobs Creation Act of 2004 (az amerikai munkahelyteremtésről szóló 2004. évi törvény) átmeneti és szerzett jogokra vonatkozó rendelkezéseinek a WTO-val való összeegyeztethetőségéről zajló újabb jogvita lezárultáig – a 171/2005/EK rendelet elfogadása révén módosította és felfüggesztette a 2193/2003/EK rendelet alkalmazását.

(3) A 171/2005/EK rendelet úgy rendelkezik, hogy a kiegészítő vámtételek újbóli bevezetése csak 2006. január 1-jén vagy – amennyiben az későbbi időpont – 60 nappal azt követően léphet hatályba, hogy a WTO vitarendezési testülete megerősítette a fent említett törvények bizonyos vonatkozásainak összeegyeztethetetlenségét a WTO jogával.

(4) 2006. március 14-én a WTO vitarendezési testülete – a vizsgálóbizottság és a fellebbviteli testület ez ügyben hozott döntését követően – megerősítette a vitatott amerikai intézkedések összeegyeztethetetlenségét a WTO-val. A Bizottság 2006. május 3-án közzé tett egy értesítés, amelyben arról tájékoztat, hogy a 14 %-os kiegészítő ad valorem vámtételt 2006. május 16-tól újra alkalmazzák.

(5) Az USA kongresszusa a közelmúltban elfogadott egy jogszabályt az FSC-ETI törvény és a Jobs Creation (munkahelyteremtésről szóló) törvény szerzett jogokkal kapcsolatos rendelkezéseinek hatályon kívül helyezéséről a következő adóévekre, így a 171/2005/EK rendelettel módosított 2193/2003/EK rendeletben meghatározott ellenintézkedések elégséges mértékig elérték céljukat, és az ellenintézkedések újbóli bevezetése szükségtelenül romboló hatású volna.

(6) Mivel az USA elnökének még alá kell írnia a törvénytervezetet annak törvénnyé válásához, a szankciók újbóli bevezetését egészen eddig az aláírásig továbbra is fel kell függeszteni, és a 171/2005/EK tanácsi rendelettel módosított 2193/2003/EK tanácsi rendeletben meghatározott ellenintézkedések hatályon kívül helyezésére is csak az aláírást követően kerülhet sor,

ELFOGADTA EZT A RENDELETET:

1. cikk

1. A 171/2005/EK tanácsi rendelet 1. és 2. cikkében meghatározott kiegészítő vámtételek alkalmazásának felfüggesztése 2006. május 24-ig meghosszabbodik.

2. Abban az esetben, ha az Egyesült Államok elnöke legkésőbb május 22-én aláírja a kongresszus által elfogadott törvénytervezetet, amely hatályon kívül helyezi az FSC-ETI törvény és a Jobs Creation (munkahelyteremtésről szóló) törvény szerzett jogokkal kapcsolatos rendelkezéseit, a 171/2005/EK tanácsi rendelettel módosított 2193/2003/EK tanácsi rendelet 2006. május 24-től hatályát veszti.

3. Miután a fent említett aláírásra sor került, a Bizottság haladéktalanul közzé tesz egy értesítést az Európai Unió Hivatalos Lapjában , amelyben bejelenti az aláírás megtörténtét, és hogy a 2193/2003/EK tanácsi rendelet 2006. május 24-től hatályát veszti.

4. Amennyiben 2006. május 22-ig nem kerül sor az aláírásra, a Bizottság haladéktalanul közzé tesz egy értesítést az Európai Unió Hivatalos Lapjában , amelyben bejelenti, hogy az aláírás nem történt meg, és hogy a 171/2005/EK tanácsi rendelettel módosított 2193/2003/EK tanácsi rendeletben meghatározott ellenintézkedések 2006. május 25-től újra alkalmazandók.

2. cikk

Ez a rendelet az Európai Unió Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, …-án/-én.

a Tanács részéről

az elnök

[1] HL L 328., 2003.12.17., 3. o.

[2] A 2193/2003/EK tanácsi rendelet 3. cikke.

[3] HL C […]., […], […]. o.

[4] HL L 328., 2003.12.17., 3. o.